**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2022 ԹՎԱԿԱՆԻ ՄԱՐՏԻ 3-Ի N 276-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**Անհրաժեշտությունը:**

**«**Հայաստանի Հանրապետության կառավարության 2022 թվականի մարտի 3-ի N 276-Լ որոշման մեջ փոփոխություններ և լրացում կատարելու մասին»Հայաստանի Հանրապետու­թյան կառավարության որոշման նախագծի մշակումն ու ընդունումը պայմանավորված է ներկայիս աշխարահաքաղաքական արտակարգ իրավիճակում հանրապետությունում պարենային անվտանգության ապահովման, ինչպես նաև ծրագրի շրջանակում նախատեսվող ներդրումային ծրագրերի քանակի ապահովման ու փաստաթղթերի կազմման և ներկայացման համար պահանջվող առավել երկար ժամանակահատված սահմանելու անհրաժեշտությամբ։

**Ընթացիկ իրավիճակը և խնդիրները**:

Հանրապետությունը անասնաբուծական արտադրանքի նկատմամբ բնակչության պահանջարկը բավարարելու համար իրականացնում է ներկրումներ, մասնավորապես ներմուծումից կախվածության աստիճանը բարձր է հատկապես թռչնի և խոզի մսի ուղղությամբ։ Բացի այդ բավական շատ չոր կաթ է ներմուծվում, որը կարելի է փոխարինել տեղական կաթի վերամշակմամբ։

Տվյալների վերլուծությունը ցույց է տալիս, որ վերջին տասնամյակում Հայաստանում թռչնամսի, իսկ ավելի կոնկրետ՝ հավի մսի առաջարկը շարունակաբար աճել է, վերջին 5 տարիներին տատանվելով 40-58 հազար տոննայի շրջանակներում, որից, սակայն, միայն 20-28%-ն է ապահովվել տեղական արտադրության հաշվին։ ՀՀ կառավարության 2022 թվականի մարտի 3-ի N 276-Լ որոշմամբ հաստատվել է Հայաստանի Հանրապետությունում անասնաբուծության ճյուղում իրականացվող ներդրումային ծրագրերին աջակցության տրամադրման փորձնական ծրագիրը, որի նպատակն է նպաստել հանրապետությունում տեղական անասնաբուծական արտադրանքի ծավալների ավելացմանը։

Ծրագրի իրականացման ընթացքում խնդիրներ են առաջացել գյուղատնտեսության ոլորտում առնվազն 2 տարի գործունեություն ծավալելու պարտադիր պահանջի հետ կապված, որը սահմանափակում է ծրագրին մասնակցության հնարավորությունները, ինչպես նաև շենքեր-շինությունների դեպքում՝ ճարտարապետաշինարարական նախագծի և նախահաշվի ներկայացման համար սահմանված ժամկետի հետ։ Բացի այդ, մինչ օրս ծրագրին մասնակցության դիմում է ներկայացվել ընդամենը 1 տնտեսավարողի կողմից, և ծրագրին մասնակցելու համար դիմումների ներկայացման սահմանված ժամկետը (մինչև 2022 թվականի սեպտեմբերի 30-ը) կարող է խոչընդոտել շահառուների հնարավոր մասնակցությունը ծրագրին։ Միաժամանակ, խնդիր է առաջացել նաև շենքեր-շինությունների կառուցման դեպքում ծրագրով սահմանված ժամկետում ճարտարապետաշինարարական նախագիծը և նախահաշիվը ներկայացնելու հետ կապված։

Հաշվի առնելով աշխարահաքաղաքական բարդ իրավիճակն ու հետագա զարգացումների անկանխատեսելիությունը՝ արտաքին մարտահրավերներին դիմակայելու և փոփոխված տնտեսական իրավիճակին հարմարվելու համար անհրաժեշտություն է առաջացել իրականացնել խթանիչ միջոցառումներ, որոնք ուղղված կլինեն հանրապետությունում անասնաբուծության ճյուղի հիմնական արտադրատնտեսական ցուցանիշների կայունացմանը և ներմուծումը տեղական արտադրանքով փոխարինմանը։

**Տվյալ բնագավառում իրականացվող քաղաքականությունը:**

Հանրապե­տությանգյուղատնտեսության ոլորտում իրականացվող քաղաքականությունը նպատա­կաուղղված է պարենային անվտանգության ապահովմանը, անասնագլխաքանակի պահպանմանն ու ավելացմանը, անասնաբուծական մթերքների արտադրության ծավալների ավելացմանը, գյուղացիական տնտեսությունների եկամուտների կայունացմանը։

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:**

Կառավարության 2021-2026թթ. ծրագրով նպատակ է դրվել շարունակել տրամադրել ֆինանսական ռեսուրսներ անասնապահությանը՝ կառուցելու նոր սերնդի անասնաշենքեր, ձեռք բերելու անասնակեր, կենդանիներ, մասնավորապես տոհմային կենդանիներ։ Միաժամանակ, Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարության «բարելավել պարենային անվտանգությունը և սնուցումը» առաջնահերթությունում կարևորվում է պարենամթերքի տեղական արտադրության ծավալների ավելացումը։

**Կարգավորման նպատակը և բնույթը:**

Կատարվող փոփոխությունների և լրացման նպատակն է ընդլայնել շահառուների շրջանակը և նպաստել ծրագրի շրջանակում նախատեսվող ներդրումային ծրագրերի ամբողջ ծավալով իրականացմանը, ինչպես նաև անասնաբուծական հիմնական արտադրատեսակների գծով ինքնաբավության մակարդակի բարձրացմանը։

Նախագծով առաջարկվում է ծրագրում կատարել փոփոխություններ և լրացում, մասնավորապես՝ երկարաձգել ծրագրին մասնակցության համար դիմելու ժամկետը մեկ տարով՝ հաշվի առնելով այն հանգամաքը, որ մինչ այժմ ծրագրին դիմել է ընդամենը մեկ տնտեսավարող։ Բացի այդ, կարևորելով ծրագրի շրջանակում նախատեսված ներդրումային ծրագրերի իրականացման ապահովումը, սույն նախագծով առաջարկվում է ծրագրի հնարավոր շահառուների համար հանել գյուղատնտեսության ոլորտում առնվազն 2 տարի գործունեություն ծավալելու պարտադիր պահանջը, որը լրացուցիչ խոչընդոտներ է ստեղծում և սահմանափակում ծրագրին դիմելու հնարավորությունները ու չի երաշխավորում ոլորտում արդյունավետ ներդրումային ծրագրերի իրականացումը։ Նախագծով առաջարկվում է նաև երկարաձգել շենքեր-շինությունների դեպքում ճարտարապետաշինարարական նախագծի և նախահաշվի ներկայացման ժամկետը՝ թույլատրելի 3 ամսվա փոխարեն սահմանելով 6 ամիս՝ հաշվի առնելով ծրագրի իրականացման ընթացքում առաջացած խնդիրները, մասնավորապես՝ նշված փաստաթղթերի կազմման և ներկայացման համար պահանջվող առավել երկար ժամանակահատվածը։

Նախագծով առաջարկվում է նաև թույլատրել ծրագրի շրջանակում կառուցվող անասնաբուծական համալիրում ներառել նաև գոմաղբի վերամշակման կարողությունները, որն առավել լիարժեք կդարձնի անասնաբուծական մթերքների արտադրության արժեշղթան և կնպաստի օրգանական պարարտանյութերի արտադրության ծավալների ավելացմանը։

Սույն նախագծի ընդունման կապակցու­թյամբ պետական կամ տեղական ինքնակառավարման բյուջեներում եկամուտների և ծախսերի փոփոխություններ և լրացուցիչ ծախսեր չեն նախատեսվում։

**Նախագծի մշակման գործընթացում ներգրավված ինստիտուտները և անձինք:**

Նախագիծը մշակվել է ՀՀ էկոնոմիկայի նախա­րարու­թյան կողմից:

**Ակնկալվող արդյունքը:**

Նախագծի ընդունումը կնպաստի Հայաստանի Հանրապետությունում տավարաբուծության, խոզաբուծության և թռչնաբուծության ուղղությամբ ներդրումների ավելացմանը և պարենային ինքնաբավության մակարդակի բարձրացմանը, ծրագրի շահառուների շրջանակի ընդլայնմանը։

**Այլ տեղեկություններ:**

Այլ տեղեկություններ չկան: